b'\n_START_ARTICLE_\nCido arena\n_START_SECTION_\nIstorija\n_START_PARAGRAPH_\nStatinys buvo planuojamas kaip Panev\xc4\x97\xc5\xbeio arena. Projektas ir b\xc5\xabsimas veikla buvo grind\xc5\xbeiama koncesijos sutartimi tarp savivaldyb\xc4\x97s ir privataus koncesininko._NEWLINE_Panev\xc4\x97\xc5\xbeio arenos galimybi\xc5\xb3 studijoje koncesijos atlygio tikslingumas nebuvo net nagrin\xc4\x97jamas. Projekto metinis veiklos rezultatas prognozuotas nuo -2,3 iki -3,7 mln. nuostoli\xc5\xb3. Koncesijos sutartimi Panev\xc4\x97\xc5\xbeio miesto savivaldyb\xc4\x97 \xc4\xafsipareigojo koncesininkui 15 met\xc5\xb3  mok\xc4\x97ti 2,065 mln. Lt metin\xc4\xaf koncesijos atlyg\xc4\xaf, neadekvat\xc5\xb3 Savivaldyb\xc4\x97s prisiimtai rizikai (nors pagal Koncesij\xc5\xb3 \xc4\xafstatym\xc4\x85 vis\xc4\x85 rizik\xc4\x85 ar did\xc5\xbei\xc4\x85j\xc4\x85 j\xc5\xb3 dal\xc4\xaf prisiimti turi koncesininkas). Taip Savivaldybei teko did\xc5\xbeioji dalis rizik\xc5\xb3: pareiga atlikti turto kapitalin\xc4\xaf remont\xc4\x85, apmok\xc4\x97ti turto draudim\xc4\x85. Arena buvo pastatyta ir perduota neatlygintinai naudoti ilgam laikotarpiui, koncesininkui u\xc5\xbe tai neprisiimant joki\xc5\xb3 \xc4\xafsipareigojim\xc5\xb3 investuoti, dar primokant u\xc5\xbe arenos naudojim\xc4\x85. Koncesijos sutarties s\xc4\x85lygos tapo ma\xc5\xbeiau naudingos Savivaldybei nei buvo nustatytos koncesininko \xc4\xafpareigojan\xc4\x8diame pasi\xc5\xablyme konkursui (pvz., UAB \xe2\x80\x9eMiesto arena\xe2\x80\x9c 2007-05-10 pasi\xc5\xablyme nurod\xc4\x97 vidutini\xc5\xa1kai 60 organizuojam\xc5\xb3 rengini\xc5\xb3, ta\xc4\x8diau koncesijos sutartimi koncesininkas \xc4\xafpareigotas savo rizika surengti tik 30 rengini\xc5\xb3; Koncesininkas konkurso prad\xc5\xbeioje pra\xc5\xa1\xc4\x97 1,77 mln. Lt koncesijos metinio atlygio, ta\xc4\x8diau Sutartyje jis padid\xc4\x97jo iki 2,065 mln. Lt). Koncesijos atlygio ma\xc5\xbeinimo ar jo naikinimo galimyb\xc4\x97s Koncesijos sutartyje nebuvo numatytos, net jei koncesininkas dirba pelningai, nevir\xc5\xa1ijant 10\xc2\xa0% pelno mar\xc5\xbeos._NEWLINE_Panev\xc4\x97\xc5\xbeio savivaldyb\xc4\x97, kuriai tuo metu vadovavo miesto meras Vitas Matuzas, skolinosi arenos statyboms. Pasak buvusio mero P. Vadopolo, Panev\xc4\x97\xc5\xbeys gal\xc4\x97jo pasistatyti kur kas ma\xc5\xbeesn\xc4\x99 sporto aren\xc4\x85 arba renovuoti senuosius sporto r\xc5\xabmus._NEWLINE_Ovalo formos statinys netoli miesto centro esan\xc4\x8dio parko pa\xc5\xa1on\xc4\x97je i\xc5\xa1kilo per metus. Centre yra pramog\xc5\xb3, sporto bei verslo kompleksas. Jis buvo statomas naudojant naujausias ir pa\xc5\xbeangiausias technologijas. Buvo siekiama sukurti komforto s\xc4\x85lygas bei sudaryti galimybes teikti \xc4\xafvairiausias paslaugas arenos \xc5\xbei\xc5\xabrovams bei jos lankytojams._NEWLINE_2008 m. "Cido" pramog\xc5\xb3, sporto ir verslo kompleksas buvo atidarytas._NEWLINE_2009 m. pavasar\xc4\xaf u\xc5\xbe prie\xc5\xa1 pusmet\xc4\xaf pastatyt\xc4\x85 aren\xc4\x85 Panev\xc4\x97\xc5\xbeio miesto savivaldyb\xc4\x97 dar nebuvo atsiskai\xc4\x8diusi su statybininkais: objekt\xc4\x85 pastat\xc4\x99s Panev\xc4\x97\xc5\xbeio statybos trestas nuo 2008 met\xc5\xb3 rugpj\xc5\xab\xc4\x8dio dar nebuvo gav\xc4\x99s beveik 7 mln. Lt, o Ryt\xc5\xb3 skirstomieji tinklai beveik 1 mln. Lt skolos apmok\xc4\x97jimo._NEWLINE_Panev\xc4\x97\xc5\xbeio sporto arenoje surengtos 2011 m. Europos vyr\xc5\xb3 krep\xc5\xa1inio \xc4\x8dempionato pirmojo etapo var\xc5\xbeybos._NEWLINE_Ekonomin\xc4\x97s kriz\xc4\x97s metais arenos valdytojams mokamas daugiau kaip 2 mln. Lt dyd\xc5\xbeio metinis koncesijos mokestis miesto politik\xc5\xb3 \xc4\xafvardijamas kaip \xe2\x80\x9eakmuo po kaklu\xe2\x80\x9c skurstan\xc4\x8diai ir net b\xc5\xabtiniausioms reikm\xc4\x97ms l\xc4\x97\xc5\xa1\xc5\xb3 nesurandan\xc4\x8diai Panev\xc4\x97\xc5\xbeio savivaldybei.\n_START_SECTION_\nPastatas\n_START_PARAGRAPH_\nCido arena auk\xc5\xa1\xc4\x8diu prilygsta standartiniam a\xc5\xa1tuoni\xc5\xb3 auk\xc5\xa1t\xc5\xb3 namui. Did\xc5\xbeiausias arenos i\xc5\xa1skirtinumas yra viduje \xc4\xafrengtas dvira\xc4\x8di\xc5\xb3 trekas, kuris yra vienintelis Baltijos \xc5\xa1alyse dengtas trekas ir \xc4\xafeina \xc4\xaf geriausi\xc5\xb3 pasaulio trek\xc5\xb3 penketuk\xc4\x85. 2012 m. arenoje vyko Europos treko \xc4\x8dempionatas.'